स्मृति इरानी ने एक भारतीय और एक दक्षिण अफ्रीकी रिपोर्ट का हवाला देते हुए सिब्बल पर आरोप लगाया। उन्होंने कहा कि सिब्बल ने एक ऐसे शख्स से बिजनस डील की जो मनी लॉन्ड्रिंग का आरोपी था, जो सीबीआई के एक अफसर को रिश्वत देने का आरोपी था और यूपीए की ही सरकार ने उसके खिलाफ जांच के आदेश दिए थे। इरानी ने कहा कि जिस व्यक्ति के खिलाफ सीबीआई रिश्वतखोरी के आरोपों की जांच कर रही थी, उसी व्यक्ति से सिब्बल साहब और उनकी धर्मपत्नी ने ग्रैंड कैस्टिलो नाम की कंपनी का मालिकाना हक प्राप्त किया।इरानी ने दक्षिण अफ्रीकी रिपोर्ट का हवाला देते हुए कहा कि दक्षिण अफ्रीकी पत्रकार ने जब सिब्बल से इस बारे में सवाल किया तो उन्होंने उक्त कंपनी या शख्स से किसी भी तरह का संबंध होने से साफ इनकार कर दिया। इरानी ने सवाल किया कि सिब्बल को दक्षिण अफ्रीकी से तथ्य छिपाने की क्या जरूरत थी। कांग्रेस अध्यक्ष राहुल गांधी को लपेटते हुए इरानी ने कहा, ‘सिब्बल साहब किसी आरोपी के साथ बिजनस डील करना चाहते हैं तो यह उनका निर्णय है…लेकिन क्या राहुल गांधी को यह स्वीकार्य है…ऐसा शख्स जिस पर सीबीआई अफसर को रिश्वत देने का आरोप हो…मनी लॉन्ड्रिंग का आरोपी हो…यूपीए की ही सरकार उसके खिलाफ जांच का आदेश दी हो..और उसी शख्स के साथ सिब्बल बिजनस डील करें।’